Kommer oor onbepaalde opskort van Comair-vlugte | Maroela Media
Die vakbond Solidariteit sê hy is uiters bekommerd oor die uitwerking wat die onbepaalde opskorting van Comair se vlugte op die maatskappy, wat steeds in sakeredding is, sowel as werknemers en hul gesinne kan hê.
Maroela Media het vroeër berig dat die Burgerlugvaartowerheid (BLO) Comair, wat British Airways en Kulula in Suid-Afrika bedryf, se lugvaartbedryfsertifikaat onbepaald opgeskort het. Die stap het gevolg nadat die BLO Saterdag aangekondig het dat die redery se vlugte aanvanklik vir 24 uur opgeskort word na aanleiding van 'n ondersoek na onlangse veiligheidsvoorvalle by die lugdiensgroep.
Net in die afgelope maand was daar volgens die BLO verskeie enjin‑ en onderstelfoute.
Derek Mans, sektorkoördineerder van verdediging en lugvaart by Solidariteit, sê die vakbond bevraagteken nie die bevindings nie aangesien dit oor lugvaartveiligheid handel.
Hy sê egter die groter probleem blyk nou 'n administratiewe oponthoud eerder as veiligheidskwessies te wees. Dít volg nadat die BLO oor die naweek aan Solidariteit gesê het dat hulle 'n "magdom dokumente" het om deur te werk alvorens die besluit geneem kan word om die opskorting op te hef.
"Maandag het die BLO bykomende dokumente by Comair aangevra. Ons versoek is dat indien dit oor veiligheid gaan, die kwessies dadelik opgelos moet word. Indien daar nou administratiewe kwessies is, moet daar 'n ooreenkoms aangegaan word dat Comair intussen sy bedrywighede kan voortsit."
Mans sê Comair het in die verlede meer as 'n miljoen vlugte sonder enige voorval voltooi en dat dié goeie reputasie tog gewig moet dra, veral as die vertraging nou weens administratiewe kwessies is.
Die vakbond het Maandag in samewerking met Numsa en die Comair-vlieëniersvereniging 'n skrywe aan die BLO gerig waarin die partye hul kommer oor die voortgesette opskorting te kenne gee.
"Comair is tans steeds in sakeredding. Enige verlenging en vertraging van die huidige opskorting van sy bedryfsertifikaat sal nie net ernstige gevolge vir die onderneming, sy werknemers en gesinne hê nie, dit sal ook 'n uitwerking hê op die breër ekonomie en internasionale toerismesektor van Suid-Afrika," lui die brief.
Mans sê hoewel die opskorting uiteraard ook die mark raak, is hulle bekommerd dat werknemers wat net voor die opskorting vlugte onderneem het, nou op ander plekke gestrand sit. Hy meen daar moet dringend werk daarvan gemaak word om dié werkers so gou moontlik huis toe te bring.
BLO voldoen self nie aan regulasies
Die BLO het vroeër self onder skoot gekom nadat bevind is dat die BLO-vliegtuig wat in Januarie 2020 by die George-lughawe opgestyg en kort daarna met drie bemanningslede aan boord neergestort het, nie lugwaardig was nie.
Mans sê die BLO bly egter die amptelike regulatoriese lugvaartliggaam en dat die besluite – soos om 'n bedryfsertifikaat op te skort – steeds by dié owerheid berus, ten spyte daarvan dat hyself nie aan alle regulasies voldoen het nie.
Soos alles in suid afrika het instandhouding en onkundigheid 'n groot uitdaging geword.
BLO is magsbehep. hulle het met eie vliegtuig die wet oortree asook van die benanning se lisensies wat nie alles geldig was nie. dit het gelei al drie die bemanning se dood na hulle in die berg vasgevlieg het. hulle is seker aangese om dit te doen sodat SAL meer besigheid kan kry. hulle het dit met cemair ook gedoen. nation wide het so bankrot gegaan. by geen van daardie rederye was lewensverliese nie.
Miskien moet Solidariteit een keer met hulle vlieg en dan besluit of Comair dinge reg doen. Ek vlieg elke week tussen Johannesburg en veskeie kusdorpe. British Airways is lag- lag, loshande die swakste van die lot. (ek vlieg nie SAA nie) Ek het al tot 50 minute gewag v my bagasie, twee keer agter mekaar. Hulle het die minimum inboek toonbanke oop wat 'n gemors veroorsaak, soos bv om mense wat vlugte moet haal, voor in te druk net sodat hulle hul vlug kan haal. Dan staan kiepie Mar net langer in die ry! NOOIT OOIT WEER NIE. LIKWIDEER EERDER!!!
ANC kamarade by Burgerlugvaart is opdrag gegee om SAA se kompetisie se vlerkies te knip. Ironies word alle vliegtuie deur SAA tegnies gediens. Ek ruik korrupte 3de wereld afrika regering hier. Alles om SAA unfair advantage te gee